
VABARIIGI VALITSUS
MÄÄRUS


Välisriigi sõjalaevale territoriaal- või sisevetesse 
või piiriveekogu Eestile kuuluvasse osasse sisenemise 
loa ning välisriigi riiklikule õhusõidukile Eesti 
õhuruumi sisenemise, Eesti Vabariigi territooriumil 
maandumise või üle territooriumi lendamise 
loa andmise kord


[bookmark: _Hlk236312551]Määrus kehtestatakse kriisiolukorra ja riigikaitse seaduse § 152 lõike 2 alusel.

1. peatükk
Üldsätted

§ 1. Määruse reguleerimis- ja kohaldamisala

[bookmark: _Hlk240015975](1) Määrus reguleerib välisriigi sõjalaevale Eesti territoriaal- või sisevetesse (edaspidi sise- või territoriaalmeri) või piiriveekogu Eesti Vabariigile kuuluvasse osasse (edaspidi piiriveekogu) sisenemise loa (edaspidi laevaluba) andmist ning välisriigi riiklikule õhusõidukile (edaspidi välisriigi õhusõiduk) Eesti õhuruumi sisenemiseks, Eesti Vabariigi territooriumil maandumiseks või üle territooriumi lendamiseks loa (edaspidi lennuluba) andmist.

(2) Määruses sätestatud korrast lähtutakse niivõrd, kuivõrd välislepinguga ei ole kokku lepitud teisiti.

[bookmark: _Hlk236317575][bookmark: _Hlk240464259](3) Käesolevas määruses sätestatut kohaldamata võib Eesti Vabariigi iseseisvuse ja sõltumatuse, tema maa-ala, territoriaalmere ja õhuruumi lahutamatu ja jagamatu terviklikkuse ning julgeoleku ja põhiseadusliku korra kaitsmisel ja puutumatuse tagamisel osaleva Põhja-Atlandi Lepingu Organisatsiooni liikmesriigi:
1) õhusõiduk Eesti õhuruumi siseneda, Eesti Vabariigi territooriumil maanduda või üle territooriumi lennata;
2) sõjalaev Eesti sise- või territoriaalmerre või piiriveekogusse siseneda.

§ 2. Laeva- ja lennuluba

(1) Laevaluba on alus välisriigi sõjalaeva Eesti Vabariigi territooriumile sisenemiseks. 

(2) Lennuluba on alus välisriigi õhusõiduki Eesti õhuruumi sisenemiseks, Eesti Vabariigi territooriumil maandumiseks või üle territooriumi lendamiseks. 

(3) Mitmekordne laeva- või lennuluba antakse kuni üheks kalendriaastaks.

(4) Laevaluba ei ole vaja riigipiiri seaduse §-s 13 sätestatud rahumeelse läbisõidu jaoks territoriaalmerest.

§ 3. Taotluse esitamine

Laeva- või lennuloa taotlus esitatakse Kaitseministeeriumile.

2. peatükk
Välisriigi sõjalaevale laevaloa andmise kord

§ 4. Laevaloa taotlemine

(1) Välisriik või rahvusvaheline organisatsioon esitab välisriigi sõjalaeva Eesti sise- või territoriaalmerre või piiriveekogusse sisenemiseks laevaloa taotluse vähemalt viis tööpäeva enne kavandatavat sisenemist.

(2) Põhjendatud juhul võib esitada laevaloa taotluse lõikes 1 sätestatust lühema tähtaja jooksul.

(3) Laevaloa taotlus esitatakse lisas 1 ettenähtud vormil.

[bookmark: _Hlk240378406](4) Suure nakkusohuga piirkonnast saabuva välisriigi sõjalaeva sisenemisel Eesti sise- või territoriaalmerre või piiriveekogusse esitab laeva kapten nakkushaiguste ennetamise ja tõrje seaduse § 25 lõike 2 alusel kehtestatud õigusaktis nõutud teabe.

§ 5. Taotluse esitamine arvamuse avaldamiseks

(1) Kaitseministeerium edastab laevaloa taotluse ühe tööpäeva jooksul pärast selle saamist Kaitseväele, ning vajaduse korral muule asjaomasele valitsusasutusele arvamuse avaldamiseks Kaitseministeeriumi määratud tähtaja jooksul.

(2) Paragrahvi 4 lõike 4 alusel esitatud teabe edastab Kaitseministeerium viivitamata pärast selle saamist arvamuse avaldamiseks Terviseametile, määrates ühtlasi vastamise tähtaja.

(3) Kui Kaitsevägi või muu asjaomane valitsusasutus ei esita arvamust Kaitseministeeriumi määratud tähtaja jooksul, loetakse laevaloa andmiseks nõusolek antuks.

§ 6. Laevaloa andmine

(1) Kaitseministeerium kontrollib taotluses esitatud andmeid ja laevaloa andmise või sellest keeldumise otsus tehakse ühe tööpäeva jooksul pärast §-s 5 nimetatud arvamuste esitamise tähtaja saabumist. 

(2) Laevaloale võib seada tingimusi.

(3) Põhja-Atlandi Lepingu Organisatsiooni liikmesriigi sõjalaevale võib laevaloa anda ühe tööpäeva jooksul pärast taotluse saamist, ilma §-s 5 sätestatut kohaldamata.

§ 7. Laevaloa andmisest või sellest keeldumisest teavitamine

Kaitseministeerium teavitab laevaloa andmisest või sellest keeldumisest viivitamata laevaluba taotlenud välisriiki või rahvusvahelist organisatsiooni ja Kaitseväge ning vajaduse korral Politsei- ja Piirivalveametit ning muid asjaomaseid valitsusasutusi.

§ 8. Mitmekordse laevaloa alusel Eesti Vabariiki saabumine ja sellest teavitamine

(1) Mitmekordse laevaloa olemasolu korral teavitab välisriik või rahvusvaheline organisatsioon kavandatavast sisenemisest Kaitseväge kaks tööpäeva ette.

(2) Kaitsevägi teavitab ühe tööpäeva jooksul vajaduse korral Politsei- ja Piirivalveametit ning muid asjaomaseid valitsusasutusi, kui välisriigi sõjalaev siseneb sise- või territoriaalmerre.

(3) Kaitsevägi teavitab ühe tööpäeva jooksul Politsei- ja Piirivalveametit ning vajaduse korral muid asjaomaseid valitsusasutusi, kui välisriigi sõjalaev siseneb Eesti sadamasse või piiriveekogusse. 

§ 9. Laevaloa andmine Põhja-Atlandi Lepingu Organisatsiooni alalise mereväe üksuse koosseisus olevale sõjalaevale

(1) Põhja-Atlandi Lepingu Organisatsiooni alalise mereväe üksuse koosseisus olevatele laevadele laevalubade andmisel ei kohaldata §-des 4–8 sätestatut.

[bookmark: _Hlk240034428](2) Kaitsevägi esitab iga aasta 1. novembriks Kaitseministeeriumile taotluse laevaloa saamiseks järgneval kalendriaastal Põhja-Atlandi Lepingu Organisatsiooni alalise mereväe üksuse koosseisus olevate laevade kohta. 

(3) Kaitseministeerium annab lõike 2 alusel esitatud taotluses nimetatud sõjalaevale üksuse ülesannete täitmiseks mitmekordse laevaloa. Kaitseministeerium teavitab antud loast Kaitseväge.

(4) Lõikes 3 sätestatud laevaloa olemasolu korral teavitab Põhja-Atlandi Lepingu Organisatsiooni alalise mereväe üksuse koosseisus olev laev Eesti sise- või territoriaalmerre või piiriveekogusse sisenemisest Kaitseväge vastavalt Põhja-Atlandi Lepingu Organisatsioonis kehtivale korrale. Kaitsevägi teavitab sisenemisest Kaitseministeeriumi ja Politsei- ja Piirivalveametit ning vajaduse korral muid asjaomaseid valitsusasutusi.

(5) Kaitsevägi annab viivitamata Kaitseministeeriumile teada, kui on muudatusi lõike 2 alusel esitatud taotluse andmetes.

3. peatükk
Välisriigi õhusõidukile lennuloa andmise kord

§ 10. Lennuloa taotlemine

(1) Välisriik või rahvusvaheline organisatsioon esitab välisriigi õhusõiduki Eesti õhuruumi sisenemiseks, Eesti Vabariigi territooriumil maandumiseks või üle territooriumi lendamiseks taotluse vähemalt viis tööpäeva enne kavandatavat sisenemist.

(2) Põhjendatud juhul võib lennuloa taotluse esitada Kaitseministeeriumile lõikes 1 sätestatust lühema tähtaja jooksul.

(3) Lennuloa taotlus esitatakse lisas 2 ettenähtud vormil.

(4) Tehnilise kokkuleppega „Piiriülese õhus liikumise protseduurid Euroopas“ liitunud Euroopa Liidu liikmesriik esitab lennuloa taotluse lisas 3 ettenähtud vormil.

(5) Välisriigi õhusõiduki saabumisel suure nakkusohuga piirkonnast esitab õhusõiduki kapten Kaitseministeeriumile nakkushaiguste ennetamise ja tõrje seaduse § 25 lõike 2 alusel kehtestatud õigusaktis nõutud teabe.

§ 11. Lennuloa taotluse esitamine arvamuse avaldamiseks

(1) Kaitseministeerium edastab lennuloa taotluse ühe tööpäeva jooksul pärast selle laekumist Kaitseväele, Politsei- ja Piirivalveametile ja Tallinna lennuinfopiirkonnas piirkondlikku lennujuhtimisteenust osutavale sertifitseeritud aeronavigatsiooniteenuse osutajale ning vajaduse korral muule asjaomasele valitsusasutusele arvamuse avaldamiseks, määrates ühtlasi vastamise tähtaja.

(2) Paragrahvi 10 lõike 5 alusel esitatud teabe edastab Kaitseministeerium ühe tööpäeva jooksul pärast selle saamist arvamuse avaldamiseks Terviseametile, määrates ühtlasi vastamise tähtaja.

(3) Tähtajaks arvamuse esitamata jätmisel loetakse lennuloa andmiseks nõusolek antuks.

§ 12. Lennuloa andmine

(1) Kaitseministeerium kontrollib lennuloa taotluses esitatud andmeid ja lennuloa andmise või sellest keeldumise otsus tehakse ühe tööpäeva jooksul pärast §-s 11 nimetatud arvamuste esitamise tähtaja saabumist.

(2) Lennuloale võib seada tingimusi.

(3) Lennuluba antakse taotluses märgitud ajavahemikuks. Lennuluba hakkab kehtima 72 tundi enne loas märgitud aega ning selle kehtivus lõpeb 72 tundi pärast loas märgitud aega.

(4) Lennuloa võib anda Põhja-Atlandi Lepingu Organisatsiooni liikmesriigi õhusõidukitele ühe tööpäeva jooksul pärast taotluse saamist, ilma §-s 11 sätestatut kohaldamata.

§ 13. Aastase lennuloa andmise erinorm

[bookmark: _Hlk240383763](1) Kaitseministeerium võib anda ilma §-des 10–12 sätestatud korda kohaldamata igal kalendriaastal lennuloa Põhja-Atlandi Lepingu Organisatsiooni liikmesriigi ja Euroopa Liidu liikmesriigi riiklikele õhusõidukitele ning Põhja-Atlandi Lepingu Organisatsioonile kuuluvatele õhusõidukitele (edaspidi aastane lennuluba).

(2) Enne lõike 1 alusel aastase lennuloa väljastamist küsib Kaitseministeerium Tallinna lennuinfopiirkonnas piirkondlikku lennujuhtimisteenust osutava sertifitseeritud aeronavigatsiooniteenuse osutaja arvamust lõikes 1 nimetatud õhusõidukile lennuloa väljastamise kohta.

[bookmark: _Hlk238218379](3) Käesolevas paragrahvis sätestatud korras antud aastase lennuloa kasutamise korral peavad Põhja-Atlandi Lepingu Organisatsiooni liikmesriigi ja Euroopa Liidu liikmesriigi riikliku õhusõiduki luure, seire, sihtmärgi kinnistamise ja kohaluure süsteemid ning elektroonilise sõjapidamise vahendid Eesti Vabariigi õhuruumis ja territooriumil viibimise ajal olema välja lülitatud. Põhja-Atlandi Lepingu Organisatsioonile kuuluv õhusõiduk võib lennata sisselülitatud luure, seire ja kohaluure süsteemi seadmetega.

(4) Käesoleva paragrahvi alusel antud aastane lennuluba ei kehti välisriigi õhusõidukile, mis veab relvi, laskemoona, lõhkeaineid või muid ohtlikke kaupu, mis ei ole nimetatud Rahvusvahelise Lennutranspordi Assotsiatsiooni ohtlike kaupade vedu reguleerivates dokumentides, ning välisriigi õhusõidukile, millel on Eesti Vabariigi õhuruumi sisenemisel, Eesti Vabariigi territooriumil maandumisel või üle territooriumi lendamise ajal sisse lülitatud luure, seire, sihtmärgi kinnistamise ja kohaluure süsteem ning elektroonilise sõjapidamise vahend.

§ 14. Loa andmisest või sellest keeldumisest teavitamine

Kaitseministeerium teavitab lennuloa andmisest või sellest keeldumisest viivitamata välisriiki või rahvusvahelist organisatsiooni, keda see puudutab, ja Kaitseväge ning vajaduse korral Politsei- ja Piirivalveametit ning muid asjaomaseid valitsusasutusi.

§ 15. Aastase lennuloa alusel Eesti Vabariigi õhuruumi sisenemisest, Eesti Vabariigi territooriumil maandumisest või üle territooriumi lendamisest ette teavitamine

(1) Aastase lennuloa olemasolu korral ei pea välisriik või rahvusvaheline organisatsioon välisriigi õhusõiduki Eesti Vabariigi õhuruumi sisenemisest, Eesti Vabariigi territooriumil maandumisest või üle territooriumi lendamisest ette teavitama.

(2) Paragrahvi 13 lõikes 3 sätestatud juhul teavitatakse Kaitseministeeriumi üks päev enne kavandatud Eesti Vabariigi õhuruumi sisenemist, Eesti Vabariigi territooriumil maandumist või üle territooriumi lendamist.

§ 16. Määruse jõustumine

Määrus jõustub 1. oktoobril 2026. aastal.



Kristen Michal
Peaminister

Martin Herem
Kaitseminister

Keit Kasemets
Riigisekretär




Lisa 1 Laevaloa taotluse vorm
Lisa 2 Lennuloa taotluse vorm
Lisa 3 Euroopa Liidu lennuloa taotluse vorm
